**РАБОТНИК ЗАГИВА ПРИ ПОДМЯНА НА СВЕТОФАРНА УРЕДБА**

**I. Обстоятелства**

При извършване на планова ремонтна дейност по светофарна уредба, автомобил, движещ се с висока скорост, се удря в автовишката, от която са се извършвали ремонтните работи. Пострадалото лице, което в този момент се е намирало в коша на автовишката на около 5-6 метра височина, от силния удар пада на земята и по-късно умира в болнично заведение.

Пострадалият и неговият колега са били със светлоотразителни дрехи и са работели при включени аварийни светлини на автовишката.

**II. Причини за злополуката, нарушени нормативни актове и лица, допуснали нарушения:**

1. Работодателят не е изпълнил задължението си да осигури ефективен контрол за извършване на работата без риск за здравето и живота, като осигури използването на ЛПС (предпазен колан при работа на височина) от пострадалото лице, в нарушение на чл. 16, ал. 1, т. 6 от Закона за здравословни и безопасни условия на труд (Обн., ДВ, бр. 124 от 23.12.1997 г.)

2. Работодателят не е изпълнил задължението си да не допуска до местата, където съществува сериозна или специфична опасност за здравето и живота, лица, които не са подходящо екипирани, в нарушение на чл. 16, ал. 1, т. 7 от Закона за здравословни и безопасни условия на труд (Обн., ДВ, бр. 124 от 23.12.1997 г.)

3. Представената „Инструкция за безопасна експлоатация на подвижни работни площадки за безопасност на труда при работа с автовишка не съдържа необходимата информация в т.ч.:

• опасност от преминаващи превозни средства;

• опасност от злополуки, поради работа на височина при ремонт и поддръжка на светофарни уредби;

• извлечените от опит конкретни заключения при използване на работното оборудване, което е нарушение на чл. 166, ал. 1 от Наредба № 7 за минималните изисквания за здравословни и безопасни условия на труд на работните места и при използване на работното оборудване. (Обн. ДВ. бр. 88 от 08.10.1999 г.)

4. Работещите не са запознати с опасностите, произтичащи от работното оборудване, намиращо се на местата, свързани с изпълнението на тяхната работа, в нарушение на чл. 168, ал. 1 от Наредба № 7 за минималните изисквания за здравословни и безопасни условия на труд на работните места и при използване на работното оборудване (Обн. ДВ. бр. 88 от 08.10.1999 г.)

5. При преглед на представените документи е установено, че при оценяването на риска не са обхванати всички аспекти на трудовата дейност, с цел установяване на всички възможни опасности и рискове (например не е оценен рискът при работа с автовишка на пътното платно; извършване на ремонтна дейност при подмяна на светофарна секция; не е оценена организацията на работа и др.). Не са посочени в цялост страничните фактори, които могат да породят риск. В тази връзка е нарушен чл. 12 от Наредба № 5 от 11 май 1999 г. за реда, начина и периодичността на извършване на оценка на риска (Обн. ДВ. бр.47 от 21 май 1999 г.).

По време на проверката са установени и други нарушения на трудовото законодателство, нямащи пряко отношение към трудовия инцидент.

**III. Предприети мерки:**

Приложени са принудителни административни мерки за всички констатирани нарушения.